Man verdrink toe skiboot by PE omslaan(Argieffoto) ŉ Man het verdrink terwyl drie ander die strand veilig bereik het ná hul skiboot in branders naby Noordhoek in Port Elizabeth omgeslaan het. Lede van die Nasionale Seereddingsinstituut (NSRI) is omstreeks 09:00 Saterdag na die toneel waar hulle, saam met verskeie provinsiale owerhede en ander nooddienste, ŉ soektog na die 37-jarige man van stapel gestuur het, het Craig Lambinon, woordvoerder van die NSRI, gesê. NSRI-swemmers het in die branders ingeswem en die man is naby die omgeslaande boot gevind. “Die man het glad nie reageer nadat die NSRI hom bereik het nie. Hy is na rotse op die strand gebring waar paramedici met kardiopulmonêre resussitasie (KPR) begin het. Ander paramedici het gevorderde lewensredding toegepas, maar nadat alle opsies uitgeput is, is die man dood verklaar,” het Lambinon gesê. Die vier mans is vroeër die oggend met die skiboot see toe en het pas teruggekeer van ŉ oggend se visvang toe die boot omgeslaan het. Drie van hulle kon sonder hulp tot op die strand swem en was ongedeerd. Die polisie doen ŉ geregtelike doodsondersoek na die voorval, terwyl die Suid-Afrikaanse Maritieme Veiligheidsowerheid (Samsa) sy eie ondersoek van stapel gestuur het. “Ons medelye gaan aan die familie en vriende van die slagoffers.” Die boot is weer regop gekry en uit die branders gehaal, het Lambinon gesê.